
Uznesenie -6- 28C/29/2023 Okresný súd Prievidza v spore žalobcu: Rozhlas a televízia Slovenska, so sídlom Mlynská dolina, 845 45 Bratislava, IČO: 47 232 480, proti žalovanému: A. B., nar. XX.XX.XXXX, bytom C. D. XXX/X, XXX XX E., o zaplatenie 309,32 eur s príslušenstvom, takto rozhodol: -6- 28C/29/2023 I. Konanie z a s t a v u j e . II. Žalovanému voči žalobcovi náhradu trov konania n e p r i z n á v a . III. Žalobcovi – Rozhlas a televízia Slovenska, so sídlom Mlynská dolina, 845 45 Bratislava, IČO: 47 232 480 s a v r a c i a súdny poplatok za žalobu vo výške 8,50 eur, prostredníctvom prevádzkovateľa systému – Slovenská pošta, a.s., so sídlom Partizánska cesta 9, 975 99 Banská Bystrica, IČO: 36 631 124, a to do 30 dní odo dňa doručenia odpisu právoplatného uznesenia o jeho vrátení, s variabilným symbolom: 8100835494. odôvodnenie: -3- 28C/29/2023 1. Dňa 22.09.2023 bola tunajšiemu súdu doručená žaloba žalobcu, ktorou sa domáhal, aby súd uložil žalovanému povinnosť zaplatiť žalobcovi sumu 309,32 eur z titulu neuhradených mesačných úhrad za služby verejnosti za kontrolované obdobie 01.09.2017 až 31.12.2022 a pokuty, sumu 2,10 eur z titulu poštových sadzieb spojených s vymáhaním a nahradiť trovy konania. 2. Tunajší súd vydal dňa 10.10.2023 platobný rozkaz č. k. 28C/29/2023-13, ktorým žalovanému uložil povinnosť do 15 dní odo dňa doručenia platobného rozkazu zaplatiť žalobcovi sumu vo výške 309,32 eur, úhradu poštových sadzieb spojených s vymáhaním 2,10 eur alebo v tej istej lehote podať odpor s odôvodnením vo veci samej na tomto súde (výrok I.) a žalovanému uložil povinnosť do 15 dní odo dňa doručenia platobného rozkazu zaplatiť žalobcovi náhradu trov konania v sume 18,50 eur (výrok II.). Proti uvedenému platobnému rozkazu podal žalovaný v zákonnej lehote odpor, v ktorom okrem iného uviedol, že vznáša námietku premlčania za nezrealizované platby staršie ako tri roky. 3. Tunajšiemu súdu bolo dňa 28.03.2024 doručené podanie žalobcu zo dňa 28.03.2024, označené ako "Čiastočné späťvzatie žaloby", v ktorom žalobca uviedol, že vzhľadom na vznesenie námietky premlčania zo strany žalovaného, berie žalobu čiastočne späť v rozsahu 162,40 eur (za obdobie od 09/2017 do 08/2020). Po tomto čiastočnom späťvzatí sa žalobca domáhal zaplatenia istiny vo výške 129,92 eur (za obdobie od 09/2020 do 12/2022), pokuty vo výške 17,00 eur, poštových sadzieb spojených s vymáhaním vo výške 2,10 eur a náhrady trov konania.
4. Žalovaný svojím podaním zo dňa 31.05.2024, doručeným tunajšiemu súdu dňa 31.05.2014, oznámil, že dňa 27.05.2024 zaplatil zvyšnú sumu 149,02 eur, čím odpadol dôvod pre ďalšie pokračovanie súdu. V prípade, ak žalobca zoberie žalobu vo zvyšnej časti späť, žalovaný súhlasí so zastavením konania. Zároveň požiadal, aby nebol zaviazaný k náhrade trov konania, keďže bol (z dôvodu premlčania nároku žalobcu a jeho čiastočného spaťvzatia žaloby) čo sa týka istiny úspešný vo väčšom rozsahu. 5. Dňa 10.06.2024 bolo tunajšiemu súdu doručené podanie žalobcu označené ako „Čiastočné späťvzatie žaloby – 28C/29/2023“ zo dňa 10.06.2024, v ktorom uviedol, že vzhľadom na úhradu istiny, pokuty a poštových sadzieb spojených s vymáhaním (spolu vo výške 149,02 eur) berie žalobu čiastočne späť. Po tomto čiastočnom späťvzatí sa žalobca domáha zaplatenia náhrady trov konania. V súvislosti s čiastočným späťvzatím žaloby žalobca požiadal o vrátenie pomernej časti zaplateného súdneho poplatku kráteného v zmysle § 11 ods. 4 zákona o súdnych poplatkoch, a to cestou Slovenskej pošty pod variabilným symbolom: 8100835494. 6. Podľa § 144 zákona č. 160/2015 Z. z. Civilný sporový poriadok (ďalej len "C.s.p."), žalobca môže vziať žalobu späť. 7. Podľa § 145 ods. 1 C.s.p., ak je žaloba vzatá späť celkom, súd konanie zastaví. 8. Podľa § 146 ods. 1 a 2 C.s.p., súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. Súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 9. Podľa § 256 ods. 1 C.s.p., ak strana procesne zavinila zastavenie konania, súd prizná náhradu trov konania protistrane. 10. Podľa § 257 C.s.p., výnimočne súd neprizná náhradu trov konania, ak existujú dôvody hodné osobitného zreteľa. 11. Podľa § 262 ods. 1 a 2 C.s.p., o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 12. Súd posúdil podanie žalobcu označené ako "Čiastočné späťvzatie žaloby" zo dňa 28.03.2024 a „Čiastočné späťvzatie žaloby – 28C/29/2023“ zo dňa 10.06.2024 ako späťvzatie žaloby v celom rozsahu (späťvzatie žalovanej sumy 309,32 eur spolu so sumou 2,10 eur za úhradu poštových sadzieb spojených s vymáhaním) s návrhom na rozhodnutie o trovách konania. 13. Dispozícia so žalobou patrí medzi základné procesné oprávnenia žalobcu. Späťvzatím žaloby žalobca prejavuje vôľu voči súdu, aby sa o jeho žalobe nekonalo a nerozhodovalo. Procesným dôsledkom späťvzatia žaloby je zastavenie konania. V danej veci žalobca vzal účinne žalobu späť skôr, než sa začalo predbežné prejednanie sporu podľa § 168 C.s.p. alebo pojednávanie vo veci samej, a preto súd v súlade s vyššie citovanými zákonnými ustanoveniami konanie zastavil, pričom súhlas žalovaného nebol podľa zákona potrebný. 14. O nároku na náhradu trov konania súd rozhodol podľa § 262 ods. 1 v spojení s § 256 ods. 1 C.s.p.. V posudzovanom spore sa žalobca podanou žalobou domáhal zaplatenia sumy 311,42 eur (žalovaná suma 309,32 eur plus 2,10 eur úhrada poštových sadzieb spojených s vymáhaním). Žalobca vzal podanú žalobu v časti istiny 162,40 eur späť vzhľadom na námietku premlčania vznesenú žalovaným. Zvyšnú žalovanú sumu 149,02 eur uhradil žalovaný po podaním žaloby dňa 27.05.2024. Súd konštatuje, že podľa ust. § 256 ods. 1 C.s.p. procesné zavinenie na zastavení konania v časti o zaplatenie sumy 162,40 eur nesie z procesného hľadiska v danom prípade žalobca (čo v percentuálnom vyjadrení predstavovalo 52,15 %) a v časti o zaplatenie sumy 149,02 eur s príslušenstvom nesie z procesného hľadiska zavinenie na zastavení konania žalovaný (čo v percentuálnom vyjadrení predstavovalo 47,85 %). Z uvedeného
vyplýva, že v konaní bol úspešnejší žalovaný, ktorého čistý úspech v spore predstavuje 4,30 %, avšak ten nežiada náhradu trov konania, a preto súd rozhodol tak, že žalovanému voči žalobcovi náhradu trov konania nepriznal. 15. Podľa § 11 ods. 3 zákona č. 71/1992 Zb. o súdnych poplatkoch a poplatku za výpis z registra trestov v znení neskorších predpisov (ďalej len "zákon o súdnych poplatkoch"), poplatok splatný podaním žaloby, návrhu na začatie konania, odvolania, žaloby na obnovu konania alebo dovolania sa vráti, ak sa konanie zastavilo, ak sa žaloba, návrh na začatie konania, odvolanie, žaloba na obnovu konania alebo dovolanie odmietlo alebo vzalo späť pred prvým pojednávaním bez ohľadu na to, či bol vydaný platobný rozkaz; to neplatí, ak bolo dovolanie odmietnuté z dôvodu, že smeruje proti rozhodnutiu, proti ktorému nie je dovolanie prípustné. Ak sa návrh na začatie konania o rozvod manželstva vzal späť po prvom pojednávaní na príslušnej inštancii súdov, vráti sa polovica všetkých zaplatených poplatkov. V konaní pred správnym súdom sa poplatok vráti, ak sa konanie zastavilo, ak sa správna žaloba, kasačná sťažnosť alebo žaloba na obnovu konania odmietla alebo vzala späť pred prejednaním veci. 16. Podľa § 11 ods. 4 zákona o súdnych poplatkoch, okrem poplatku v konaní o rozvod manželstva a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1 %, najmenej však 10 eur. Ak sa návrh vzal späť pred zaplatením poplatku, poplatok sa nevyrubuje. 17. Žalobca zaplatil súdny poplatok za žalobu vo výške 18,50 eur. Vzhľadom na späťvzatie žaloby žalobcom, súd v zmysle § 11 ods. 4 zákona o súdnych poplatkoch žalobcovi vracia súdny poplatok krátený o sumu 10,00 eur, teda vo výške 8,50 eur, a to prostredníctvom prevádzkovateľa systému – Slovenskej pošty, a.s., v lehote 30 dní odo dňa doručenia odpisu tohto právoplatného rozhodnutia o jeho vrátení. Poučenie: -2- 28C/29/2023 Proti výroku III. tohto uznesenia odvolanie n i e j e p r í p u s t n é. Proti výroku I. a II. tohto uznesenia m o ž n o podať odvolanie do 15 dní od jeho doručenia na Okresný súd Prievidza. [§ 355 ods. 2 C.s.p., § 357 písm. a/, m/ C.s.p.] Odvolanie je podané včas aj vtedy, ak bolo v lehote podané na príslušnom odvolacom súde. Odvolanie len proti odôvodneniu rozhodnutia nie je prípustné. Odvolanie môže podať účastník, v ktorého neprospech bolo rozhodnutie vydané. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Podanie možno urobiť písomne, a to v listinnej podobe alebo v elektronickej podobe. Podanie vo veci samej urobené v elektronickej podobe bez autorizácie podľa osobitného predpisu treba dodatočne doručiť v listinnej podobe alebo v elektronickej podobe autorizované podľa osobitného predpisu; ak sa dodatočne nedoručí súdu do desiatich dní, na podanie sa neprihliada. Súd na dodatočné doručenie podania nevyzýva. Podanie urobené v listinnej podobe treba predložiť v potrebnom počte rovnopisov s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Ak zákon na podanie nevyžaduje osobitné náležitosti, v podaní sa uvedie, ktorému súdu je určené, kto ho robí, ktorej veci sa týka, čo sa ním sleduje a podpis. Ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania. Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci,
e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania. Prostriedky procesného útoku alebo prostriedky procesnej obrany, ktoré neboli uplatnené v konaní pred súdom prvej inštancie, možno v odvolaní použiť len vtedy, ak a) sa týkajú procesných podmienok, b) sa týkajú vylúčenia sudcu alebo nesprávneho obsadenia súdu, c) má byť nimi preukázané, že v konaní došlo k vadám, ktoré mohli mať za následok nesprávne rozhodnutie vo veci alebo d) ich odvolateľ bez svojej viny nemohol uplatniť v konaní pred súdom prvej inštancie.

